HR Službeni list Europske unije C 345/79

Mišljenje Europskog gospodarskog i socijalnog odbora o Prijedlogu uredbe Vijeća o izmjeni Uredbe Vijeća (EU) br. 904/2010 o administrativnoj suradnji i suzbijanju prijevare u području poreza na dodanu vrijednost

(COM(2016) 755 final – 2016/0371 (CNS)),

o

Prijedlogu direktive Vijeća o izmjeni Direktive 2006/112/EZ i Direktive 2009/132/EZ u pogledu određenih obveza poreza na dodanu vrijednost za isporuke usluga i prodaju robe na daljinu

(COM(2016) 757 final – 2016/0370 (CNS))

i o

Prijedlogu direktive Vijeća o izmjeni Direktive 2006/112/EZ u pogledu stopa poreza na dodanu vrijednost koje se primjenjuju na knjige, novine i časopise

(COM(2016) 758 final – 2016/0374 (CNS))

(2017/C 345/13)

Izvjestitelj: Amarjite SINGH

Zahtjev za savjetovanje: Vijeće Europske unije, 20.12.2016. i 21.12.2016. Pravni temelj: članak 113. Ugovora o funkcioniranju Europske unije Nadležna stručna skupina: Stručna skupina za ekonomsku i monetarnu uniju te ekonomsku i socijalnu koheziju Datum usvajanja u Stručnoj skupini: 5.5.2017. Datum usvajanja na plenarnom zasjedanju: 5.7.2017. Plenarno zasjedanje br.: 527 Rezultat glasovanja (za/protiv/suzdržani): 123/1/2

1. Zaključci i preporuke

1.1. EGSO pozdravlja paket o modernizaciji PDV-a za prekograničnu e-trgovinu i podržava njegove ciljeve i usredotočenost na rješavanje pitanja koja zabrinjavaju MSP-ove. Ta predložena pravila imat će velik učinak na poduzeća koja prodaju robu i usluge na internetu, omogućujući im da imaju koristi od pravednijih pravila, nižih troškova usklađivanja i jednakih uvjeta kao i za poduzeća koja nisu iz EU-a. Prijedlozi će dugoročno također doprinijeti tome da se sustav PDV-a u EU-u prilagodi budućim potrebama.

1.2. Provedba MOSS-a za PDV znatno je utjecala na smanjenje troškova usklađivanja. Međutim, te uštede poduzeća različitih veličina nisu nužno osjetila u jednakoj mjeri. Posebno su MSP-ovi imali poteškoće s nekoliko elemenata MOSS-a koji se tiču izvršavanja obveza i izrazili su znatnu zabrinutost. EGSO je stoga pozdravio činjenicu što se predloženim izmjenama MOSS-a uzima u obzir ta zabrinutost.

1.3. S obzirom na dosadašnji uspjeh MOSS-a za PDV u smanjenju troškova usklađivanja za poduzeća koja se bave prekograničnom trgovinom, njegovo proširenje na usluge koje trenutačno nisu obuhvaćene tim sustavom, kao i na stjecanje i uvoz robe unutar EU-a, prirodan je sljedeći korak. Osim potencijalnog smanjenja troškova usklađivanja, proširenjem će se također stvoriti jednaki uvjeti u e-trgovini, što će vjerojatno posebno pozitivno utjecati na MSP-ove. Proširenjem MOSS-a na robu stvaraju se uvjeti za moguće ukidanje sustava olakšica za pošiljke male vrijednosti (LVCR), koji je narušio tržišno natjecanje jer prema njemu poduzeća s nastanom izvan EU-a imaju konkurentnu prednost nad poduzećima s nastanom u EU-u. EGSO stoga pozdravlja predloženo proširenje MOSS-a.

1.4. Izmjenama stopa PDV-a koje se primjenjuju na pravila o e-publikacijama uklonile bi se razlike između publikacija u fizičkom obliku i publikacija u nefizičkom obliku te osigurala neutralnost na tom tržištu. Međutim, iako pozdravlja otklanjanje tog oblika narušavanja tržišnog natjecanja, EGSO je svjestan kakav rizik takvo uklanjanje predstavlja za osnovicu PDV-a. EGSO također napominje da Europska komisija predložene mjere smatra uvodom u širu reformu strukture stope PDV-a u EU-u i zabrinut je zbog učinka koji bi takvo odstupanje od usklađenosti imalo na poduzeća koja se bave prekograničnom trgovinom, a posebno na MSP-ove.

2. Kontekst

2.1. Komisija je predložila praktične nove mjere kao dio paketa o modernizaciji PDV-a za prekograničnu e-trgovinu između poduzeća i potrošača. Mjere su usmjerene na podupiranje prekogranične e-trgovine kada je riječ o izvršenju obveza u vezi s PDV-om, i to uklanjanjem prepreka na području PDV-a za poduzeća koja posluju na internetu, posebno novoosnovana poduzeća i MSP-ove, kao i suzbijanjem utaje PDV-a poduzeća s nastanom izvan EU-a koja posluju na internetu.

2.2. Te mjere posebno uključuju:

2.2.1. izmjene postojećeg MOSS-a („mini sustav za pružanje usluga na jednom mjestu”), čime se određenim poduzećima omogućuje da izvršavaju svoje obveze u vezi s PDV-om u bilo kojoj državi članici putem digitalnog internetskog portala koji je smješten pri njihovoj poreznoj upravi i dostupan na njihovu jeziku. Te izmjene uključuju uvođenje prekograničnog praga PDV-a unutar EU-a i nove pojednostavljene zahtjeve usklađenosti;

2.2.2. proširenje postojećeg MOSS-a na pružanje usluga unutar EU-a, osim usluga na koje se trenutačno primjenjuje, i na prodaju robe na daljinu i unutar EU-a i iz trećih zemalja;

2.2.3. uklanjanje trenutačnih pragova za prodaju na daljinu unutar EU-a, kao i oslobođenja od plaćanja PDV-a na uvoz malih pošiljaka iz zemalja izvan EU-a;

2.2.4. izmjene postojećih pravila kako bi se državama članicama omogućilo da na e-publikacije, kao što su e-knjige i novine na internetu, primjenjuju sniženu stopu PDV-a, kao što je već slučaj s tiskanim oblicima tih publikacija.

Izmjene MOSS-a za PDV

2.3. Sustav MOSS potpuno je operativan od 1. siječnja 2015., a uspostavljen je s ciljem pojednostavljenja izvršenja obveza u vezi s PDV-om za poduzeća koja se bave prekograničnom trgovinom u EU-u. Umjesto zahtjeva da registriraju, prijavljuju i plaćaju PDV u svakoj državi članici u kojoj prodaju robu ili usluge, MOSS poduzećima omogućuje da odgovarajućem nacionalnom tijelu jednostavno podnose tromjesečnu prijavu PDV-a u EU-u putem interneta.

2.4. Predloženim izmjenama prethodilo je opsežno savjetovanje koje je Komisija provela od veljače do rujna 2015. Postupak, koji je obuhvaćao evaluaciju, savjetovanje, seminare i procjene učinka, bio je usmjeren uglavnom na učinak koji trenutačna pravila MOSS-a za PDV imaju na MSP-ove. Njime su utvrđena konkretna pitanja (kao što je potreba za postavljanjem praga, primjena pravila matične zemlje za određene posebne obveze PDV-a, poput izdavanja računa i vođenja evidencije, te koordinacija revizije) koja u najvećoj mjeri zabrinjavaju MSP-ove te se ona stoga odražavaju u predloženim izmjenama.

2.5. U skladu s predloženim pravilima uvest će se novi prekogranični prag PDV-a unutar EU-a od 10 000 EUR. Za poduzeća koja posluju na internetu, a čiji su prihodi od prekogranične prodaje niži od tog praga, ta prodaja smatrat će se domaćom prodajom i PDV će se plaćati njihovoj nacionalnoj poreznoj upravi. U pogledu izvršavanja obveza ublažen je zahtjev za podnošenjem dvaju dokaza kojem podliježu dobavljači elektroničkih usluga s prometom manjim od 100 000 EUR. Osim toga, poduzećima koja prodaju na internetu bit će dopušteno primjenjivati pravila matične zemlje u područjima kao što je izdavanje računa i vođenje evidencije, čime se olakšava izvršenje obveza u vezi s PDV-om, te će se uvesti nove koordinirane revizije, čime će se spriječiti da ti prodavači podliježu zasebnim nacionalnim zahtjevima za reviziju.

Proširenje MOSS-a za PDV

2.6. MOSS se trenutačno primjenjuje isključivo na telekomunikacijske usluge, usluge emitiranja i elektronički isporučene usluge. U skladu s predloženim izmjenama primjena MOSS-a proširila bi se na pružanje drugih usluga unutar EU-a, kao i na prodaju robe na daljinu i unutar EU-a i iz trećih zemalja. U skladu s predloženim pravilima to bi se proširenje postepeno uvodilo nakon što izmjene postojećih pravila MOSS-a stupe na snagu, a predloženi je datum stupanja na snagu 1. siječnja 2021.

2.7. Predloženim proširenjem MOSS-a na uvezenu robu naručenu putem interneta drastično će se pojednostavniti naplata PDV-a. Komisija stoga vjeruje da se tim proširenjem stvaraju uvjeti za stavljanje izvan snage sustava olakšica za male pošiljke, poznatog pod nazivom LVCR, na temelju kojeg će roba zanemarive vrijednosti koja ne prelazi ukupnu vrijednost od 22 EUR biti oslobođena plaćanja PDV-a. Prijedlogom je stoga predviđeno ukidanje tog oslobođenja od 1. siječnja 2021.

Izmjene stopa PDV-a za e-publikacije

2.8. U skladu s trenutačnim pravilima države članice imaju mogućnost oporezivanja publikacija u bilo kojem fizičkom obliku po sniženoj stopi PDV-a. Međutim, odredbama Direktive o PDV-u državama članicama nije dopušteno na elektroničke publikacije primjenjivati stope PDV-a jednake važećim stopama za publikacije u fizičkom obliku. To stajalište potvrdio je Sud Europske unije u nizu nedavnih presuda u kontekstu primjenjivanja sniženih stopa na e-publikacije u nekoliko država članica (1).

2.9. U skladu s predloženim pravilima državama članicama bit će dopušteno usklađivanje stopa PDV-a za e-publikacije s važećim stopama PDV-a za tiskane publikacije neovisno o stopi koju primjenjuju. Taj prijedlog donesen je nakon razmatranja različitih opcija za usklađivanje tretmana e-publikacija s tretmanom publikacija u fizičkom obliku, a omogućio bi državama članicama da primjenjuju snižene stope niže od najmanje stope od 5 % ako stopu nižu od te najmanje stope primjenjuju na knjige u fizičkom obliku.

2.10. Navedenim prijedlozima izmijenila bi se tri zakonodavna instrumenta, a to su: — Direktiva 2006/112/EZ od 28. studenoga 2006. o zajedničkom sustavu poreza na dodanu vrijednost (Direktiva o PDV-u) (2); — Uredba Vijeća (EU) br. 904/2010 od 7. listopada 2010. o administrativnoj suradnji i suzbijanju prijevare u području poreza na dodanu vrijednost (3); — Direktiva Vijeća 2009/132/EZ od 19. listopada 2009. o utvrđivanju područja primjene članka 143. točaka (b) i (c) Direktive 2006/112/EZ o oslobođenju od plaćanja poreza na dodanu vrijednost prilikom konačnog uvoza određene robe (4).

2.11. Procjenjuje se da će cjelokupni paket do 2021. povećati prihode država članica od PDV-a za sedam milijardi EUR godišnje i smanjiti administrativna opterećenja za poduzeća za 2,3 milijarde EUR godišnje.

3. Opće napomene

3.1. PDV je jedan od glavnih izvora prihoda za države članice EU-a i trenutačno predstavlja više od 20 % njihovih prihoda, što je povećanje od 10 % u odnosu na 1995. (5). Komparativna važnost poreza za prihode država članica povećala se nakon izbijanja gospodarske i financijske krize kada su se države članice okrenule politici o PDV-u kako bi riješile svoje proračunske probleme. Između 2008. i 2014. 23 države članice povećale su stope PDV-a i/ili proširile osnovicu PDV-a (6). PDV ima važnu i sve veću ulogu u održivosti javnih financija država članica i očuvanju rashoda za socijalnu skrb.

3.2. Ključno je da se osnovica PDV-a zaštiti od mogućih slučajeva prijevare kao i od smanjenja zbog raširene primjene sniženih stopa. Razlika između očekivanih i ostvarenih prihoda od PDV-a (tzv. jaz PDV-a) u državama članicama EU-27 procijenjena je na 159,5 milijardi EUR 2014. godine, što je 14 % ukupnog prihoda od PDV-a (7). Iako jaz PDV-a uključuje gubitak prihoda od PDV-a zbog, primjerice, pogrešaka, stečajeva i izbjegavanja plaćanja, utaja je njegov glavni uzrok. Smanjenje osnovice PDV-a u državama članicama EU-27 također je veliko, pri čemu se gotovo 50 % ukupne potrošnje ne oporezuje ili oporezuje po nižim stopama PDV-a.

3.3. EGSO stoga pozdravlja paket o modernizaciji PDV-a za prekograničnu e-trgovinu i podržava njegove ciljeve i usredotočenost na rješavanje pitanja koja zabrinjavaju MSP-ove. Ta predložena pravila imat će velik učinak na poduzeća koja prodaju robu i usluge na internetu, omogućujući im da imaju koristi od pravednijih pravila, nižih troškova usklađivanja i jednakih uvjeta kao i za poduzeća koja nisu iz EU-a. Prijedlozi će dugoročno također doprinijeti tome da se sustav PDV-a u EU-u prilagodi budućim potrebama.

Izmjene MOSS-a za PDV

3.4. Postupna provedba MOSS-a za PDV, čija je posljednja faza stupila na snagu 1. siječnja 2015., bila je jedna od najvažnijih izmjena sustava PDV-a u EU-u od ukidanja fiskalnih granica 1993. Sustav poduzećima koja posluju u različitim državama članicama omogućuje da izaberu jednu državu članicu, njihovu matičnu državu, kao jedinstvenu kontaktnu točku za identifikaciju obveznika PDV-a, podnošenje prijava PDV-a i plaćanje PDV-a u svim državama članicama.

3.5. Procjena provedbe MOSS-a za PDV, koju je provela Europska komisija, potvrđuje da je ta mjera imala znatan učinak na smanjenje troškova usklađivanja. U usporedbi s alternativnim rješenjem, tj. izravnom registracijom i plaćanjem, MOSS je poduzećima donio uštede u iznosu od 500 milijuna EUR, odnosno u prosjeku 41 000 EUR po poduzeću, što predstavlja smanjenje predmetnih troškova od 95 %.

3.6. Međutim, te uštede poduzeća različitih veličina nisu nužno osjetila u jednakoj mjeri. Savjetovanja koja je provela Komisija ukazuju na to da su MSP-ovi, iako bi potencijalno imali korist od smanjenja zahtjeva registracije, u praksi imali poteškoća s nekoliko elemenata MOSS-a koji se tiču izvršavanja obveza. Te poteškoće još više su osjetili MSP-ovi s nastanom u državama članicama u kojima je prag za registraciju obveznika PDV-a najviši, kao što je Ujedinjena Kraljevina.

3.7. EGSO je pozdravio činjenicu što se predloženim izmjenama MOSS-a uzimaju u obzir ta pitanja.

Proširenje MOSS-a za PDV

3.8. Europska komisija proširenje MOSS-a smatra najvećim prioritetom još od 2011. (8). S obzirom na dosadašnji uspjeh MOSS-a u pogledu smanjenja troškova usklađivanja za poduzeća koja se bave prekograničnom trgovinom, njegovo proširenje na usluge koje trenutačno nisu obuhvaćene tim sustavom, kao i na stjecanje i uvoz robe unutar EU-a, prirodan je sljedeći korak.

3.9. Osim potencijalnog smanjenja troškova usklađivanja, proširenjem će se također stvoriti jednaki uvjeti u e-trgovini, što će vjerojatno posebno pozitivno utjecati na MSP-ove. Proširenjem će se ukloniti razlike između poduzeća koja se bave e-trgovinom i mogu primjenjivati MOSS u skladu s trenutačnim pravilima i onih koja se također bave prekograničnom e-trgovinom, ali koja zbog prirode usluga ili robe koje pružaju dosad nisu mogla iskoristiti iste pogodnosti u pogledu usklađivanja. Od proširenja će imati korist i poduzeća koja se bave e-trgovinom i uključena su u različite vrste prekogranične trgovine, a koja su dosad podlijegala dvjema skupinama obveza usklađivanja, onima u skladu s MOSS-om i onima u skladu s normalnim režimom, te će odsad podlijegati samo jednom skupu pravila u skladu s MOSS-om.

3.10. Proširenje MOSS-a na robu stvara uvjete za moguće ukidanje sustava LVCR. Iako je taj sustav u prošlosti predstavljao dobrodošlo pojednostavljenje, opseg robe koja je imala koristi od tog sustava zabilježio je rast od 286 % u razdoblju od 1999. do 2013., što se vjerojatno može objasniti povećanjem kupnje koju pojedinci ostvaruju putem interneta (9). Taj rast doveo je potom do povećanja izgubljenog prihoda od PDV-a u svim državama članicama.

3.11. LVCR je jednako tako narušio tržišno natjecanje jer prema tom sustavu poduzeća s nastanom izvan EU-a imaju konkurentnu prednost nad poduzećima s nastanom u EU-u. Ta konkurentna prednost dovela je i do druge dvije neželjene posljedice, a to su zlouporaba sustava LVCR i narušavanje tokova trgovine i uvoza.

3.12. EGSO stoga pozdravlja predloženo proširenje MOSS-a.

Izmjene stopa PDV-a za e-publikacije

3.13. Popis proizvoda koji mogu podlijegati sniženim stopama PDV-a, kako je utvrđen u Direktivi o PDV-u, potječe iz 1992. Tehnološke promjene i promjene u ponašanju potrošača u posljednjih 25 godina rezultirale su mnogim pravnim poteškoćama u pogledu tumačenja stavki uvrštenih na popis. Te pravne poteškoće dovele su do brojnih pravnih sporova na razini Suda Europske unije.

3.14. U nekoliko nedavnih presuda Sud Europske unije zaključio je da se stavke uvrštene na popis tiskanih publikacija pravnim tumačenjem ne mogu proširiti na e-publikacije. Stoga se samo pravnim izmjenama postojećih pravila iz Direktive o PDV-u može postići takav cilj.

3.15. Predloženim pravilima uklonile bi se razlike između publikacija u fizičkom obliku i publikacija u nefizičkom obliku te bi se osigurala neutralnost na tom tržištu. Međutim, iako pozdravlja otklanjanje tog oblika narušavanja tržišnog natjecanja, EGSO je svjestan kakav rizik takvo uklanjanje predstavlja za osnovicu PDV-a. Uvrštavanje e-publikacija na popis stavki koje mogu podlijegati sniženoj stopi dovest će ne samo do trenutačnog gubitka prihoda, nego može omogućiti i argumentaciju u prilog tomu da se i druge stavke jednako tako uvrste na popis, čime bi se dodatno narušila osnovica. Osim toga, proširenje primjene sniženih stopa nižih od najmanje stope od 5 % na e-publikacije, u slučaju da se te stope primjenjuju na knjige u fizičkom obliku, može dovesti do daljnjih zahtjeva za primjenom stopa nižih od te najmanje stope. Takav razvoj doveo bi u pitanje postojanje minimalne stope, što bi također rezultiralo daljnjim narušavanjem osnovice.

3.16. EGSO također napominje da Europska komisija predložene mjere smatra uvodom u širu reformu strukture stope PDV-a u EU-u (10). Iako se trenutačno razmatraju dvije opcije, šira reforma općenito bi državama članicama omogućila dodatnu slobodu i fleksibilnost u primjeni sniženih stopa učinkovitim odstupanjem od usklađenosti stopa PDV-a.

3.17. EGSO je zabrinut zbog učinka koji bi takvo odstupanje od usklađenosti imalo na poduzeća koja se bave prekograničnom trgovinom, a posebno na MSP-ove, kojima bi bilo teško utvrditi stope PDV-a koje se primjenjuju na njihove proizvode diljem EU-a.

3.18. EGSO je također svjestan činjenice da se člankom 113. UFEU-a, koji čini pravnu osnovu za donošenje zakonodavstva EU-a o PDV-u, institucijama EU-a dodjeljuje nadležnost samo za donošenje odredbi za usklađivanje zakonodavstva o PDV-u u cilju uspostavljanja i poboljšanja unutarnjeg tržišta.

4. Posebne napomene

Izmjene MOSS-a za PDV

4.1. Za MSP-ove s nastanom u zemljama s visokim pragom, provedba MOSS-a dovela je do toga da se ta poduzeća po prvi put moraju registrirati za PDV i izvršavati obveze u vezi s PDV-om. Budući da zbog nastalih novih troškova usklađivanja mnogima prijeti prestanak poslovanja, skupina mikropoduzeća, od kojih velik broj ima nastan u Ujedinjenoj Kraljevini, osnovala je skupinu za pritisak (11) s ciljem upozoravanja institucija EU-a i poreznih tijela Ujedinjene Kraljevine na svoje probleme.

4.2. Dobrodošlo je postavljanje praga od 10 000 EUR, čime se MSP-ovima omogućuje da odluče hoće li primjenjivati pravila o PDV-u vlastite zemlje dok ne dosegnu taj prag, te će to nesumnjivo pojednostavniti poslovanje malih poduzeća i poduzeća s nepunim radnim vremenom. Međutim, iako pozdravlja taj ustupak mikropoduzećima, EGSO je svjestan činjenice da bi mlada i rastuća poduzeća mogla brzo prijeći taj prag.

Proširenje MOSS-a za PDV

4.3. U Ujedinjenoj Kraljevini (preko Kanalskih otoka) i Finskoj (s Alandskih otoka) zabilježena je znatna zlouporaba LVCR-a, pri čemu poduzeća poslovanje premještaju izvan EU-a kako bi imala koristi od tog sustava (12). Ta zlouporaba poduzeća u EU-u dovodi u nepovoljan položaj u odnosu na konkurenciju, a posebno MSP-ove koje to obično pogađa u većoj mjeri. MSP-ovi s nastanom u Ujedinjenoj Kraljevini osnovali su 2010. skupinu za borbu protiv navodne zlouporabe LVCR-a na Kanalskim otocima (13).

4.4. Nedavno je još jedna skupina MSP-ova s nastanom u Ujedinjenoj Kraljevini, pod nazivom VAT Fraud (Prijevara u vezi s PDV-om) (14), skrenula pozornost na problem prijevara koje trgovci s nastanom izvan EU-a navodno vrše na internetu, a koje su povezane sa sustavom LVCR. Iako se prijevara odnosi na robu vrijednosti koja nije obuhvaćena tim sustavom, navodi se da njegovo postojanje stvara prepreke za ubiranje PDV-a jer carinski službenici imaju poteškoće s utvrđivanjem na koje se pošiljke taj sustav primjenjuje.

4.5. Sustav LVCR navodno je utjecao i na tokove trgovine i ponašanje u vezi s uvozom među potrošačima u nekoliko država članica, posebno Sloveniji, Njemačkoj, Švedskoj, Danskoj i Ujedinjenoj Kraljevini (15).

Izmjene stopa PDV-a za e-publikacije

4.6. Pravne poteškoće u vezi s tumačenjem stavaka uvrštenih na popis stavaka koje mogu podlijegati sniženoj stopi zasnivaju se na temeljnoj dilemi s kojom se suočava sustav PDV-a u EU-u: treba li otkloniti potencijalno narušavanje tržišnog natjecanja proširenjem opsega popisa stavki koje mogu podlijegati sniženoj stopi, čime se dodatno narušava osnovica, ili nastaviti ograničavati opseg tih stavki, čime se štiti porezna osnovica, no omogućuje narušavanje tržišnog natjecanja.

4.7. Sud Europske unije u pogledu tih poteškoća u vezi s tumačenjem usvaja kazuistički pristup. Međutim, u presudama o uvrštavanju e-publikacija na navedeni popis Sud je zaključio da se njegov opseg ne može proširiti i na te stavke, čime je primijenio strogo pravno tumačenje pravila.

Bruxelles, 5. srpnja 2017. Predsjednik Europskog gospodarskog i socijalnog odbora Georges DASSIS

(1) Predmeti C-219/13, K Oy; C-479/13, Komisija protiv Francuske; C-502/13, Komisija protiv Luksemburga; te C-390/15, RPO.

(2) SL L 347, 11.12.2006, str. 1.

(3) SL L 268, 12.10.2010, str. 1.

(4) SL L 292, 10.11.2009, str. 5.

(5) R. de la Feria, Blueprint for Reform of VAT Rates in Europe („Nacrt za reformu stopa PDV-a u Europi”) (2015.) Intertax 43(2), 154-171.

(6) Vidjeti prethodnu bilješku.

(7) CASE, Study and Reports on the VAT Gap in the EU-28 Member States: 2016 Final Report („Studija i izvješća o jazu PDV-a u državama članicama EU-28: Završno izvješće za 2016.”), TAXUD/2015/CC/131, 2016.

(8) Komunikacija Komisije Europskom parlamentu, Vijeću i Europskom gospodarskom i socijalnom odboru o budućnosti PDV-a – Prema jednostavnijem, otpornijem i učinkovitijem sustavu PDV-a prilagođenom jedinstvenom tržištu (COM(2011) 851 final, 6. prosinca 2011.).

(9) E&Y, Assessment of the Application and Impact of the VAT Exemption for Importation of Small Consignment („Procjena primjene i učinka oslobođenja od plaćanja PDV-a za uvoz malih pošiljaka”), Posebni ugovor br. 7, TAXUD/2013/DE/334, završno izvješće, svibanj 2015.

(10) Europska komisija, otvoreno javno savjetovanje o reformi stopa PDV-a (Prijedlog direktive Vijeća o izmjeni Direktive 2006/112/EZ o zajedničkom sustavu poreza na dodanu vrijednost u pogledu pravila kojima se uređuje primjena stopa PDV-a).

(11) Naziv skupine: EU VAT Action (Djelovanje u vezi s PDV-om u EU-u; www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment („Procjena primjene i učinka oslobođenja od plaćanja PDV-a za uvoz malih pošiljaka”), Posebni ugovor br. 7, TAXUD/2013/DE/334, završno izvješće, svibanj 2015.

(13) Naziv skupine: RAVAS – Retailers Against VAT Avoidance Schemes (Trgovci na malo protiv izbjegavanja plaćanja PDV-a; www.ravas.org.uk).

(14) www.vatfraud.org

(15) E&Y, Assessment of the Application and Impact of the VAT Exemption for Importation of Small Consignment („Procjena primjene i učinka oslobođenja od plaćanja PDV-a za uvoz malih pošiljaka”), Posebni ugovor br. 7, TAXUD/2013/DE/334, završno izvješće, svibanj 2015.